
Narvas Hariduse tänav 15 asuva linnavara

tasuta kasutusse andmine (SA Narva Haigla)
1. ASJAOLUD JA MENETLUSE KÄIK
Narva Linnavalitsus sai SA Narva Haigla, registrikood 90003217, juhatuse liikmelt Olev Sillandilt taotluse, milles palutakse vabastada sihtasutus üüritasust Narvas aadressil Hariduse tänav 15 asuva hoone kasutamise eest ning teha vastavad muudatused 18.03.2004 linnavara  üürilepingus nr 1/409.

SA-le Narva Haigla on kehtestatud Narva Linnavalitsuse 28.05.2003 korraldusega nr 408-k üüritasu Hariduse 15 asuva linnavara kasutamise eest igakuise üüritasu ulatuses, mis laekub SA-le Narva Haigla kolmandatelt isikutelt nimetatud aadressil asuvate äripindade allüürilepingute alusel.

Linnaeelarvesse laekub SA-lt Narva Haigla Hariduse 15 linnavara allüürile andmisest saadav tulu 9 874,78 krooni kuus.

Üüritasust vabastamise taotlust põhjendatakse sellega, et  linnapolikliinik on ehitatud 1996. a ning vajab viimasel ajal pidevat remonti. Seepärast on SA Narva Haigla viimase viie aastaga investeerinud nimetatud linnavarasse üle 3,3 miljoni krooni, sealhulgas on tehtud katuse ja peasissekäigu remont, ruumide kosmeetiline remont, elektrimontaažitööd jne. Lähiajal tuleb Ida-Eesti Päästekeskuse nõudel teha objekti tuleohutuse tagamiseks vajalikud tööd kogusummas 638 000 krooni.

Linn ei ole eelpool loetletud tööde rahastamises osalenud.

Ülaltoodu alusel ning arvestades, et linnavara kasutatakse Narva linna elanikele tervishoiuteenuse osutamiseks, palub SA Narva Haigla juhtkond jätta polikliiniku pindade kasutamise eest kolmandatelt isikutelt saadav üüritasu haigla käsutusse, et suunata see polikliiniku ehitus- ja remonditöödele. 

SA Narva Haigla taotlust arutati Narva Linnavalitsuse linnavarakomisjoni istungil 15.12.2010. a (protokoll nr 12) ning otsustati:
1. Anda SA-le NARVA HAIGLA, registrikood 90003217, määramata ajaks tasuta kasutusse Narvas aadressil Hariduse tänav 15 asuv linnavara (polikliiniku hoone, välisvalgustus, väliskanalisatsioon  ja välisveetorustik) elanikkonnale tervishoiuteenuste osutamiseks.

2. Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.

2. ÕIGUSLIKUD ALUSED
Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005. a määruse nr 14/52 “Linnavara kasutusse andmise kord” punktide 7.2, 7.2.5 kohaselt Linnavalitsuse korraldusega võib linnavara sihtasutusele kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks. 

Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet, kes on Hariduse tänav 15 asuva hoone bilansiline valdaja.

3. OTSUS

3.1. Anda Sihtasutusele NARVA HAIGLA, registrikood 90003217, määramata ajaks tasuta kasutusse Narvas aadressil Hariduse tänav 15 asuv linnavara (polikliiniku hoone, välisvalgustus, väliskanalisatsioon  ja välisveetorustik) elanikkonnale tervishoiuteenuste osutamiseks.

3.2. Narva Linnavalitsuse Linnavara- ja Majandusametil sõlmida SA-ga Narva Haigla punktis 3.1 nimetatud linnavara tasuta kasutusleping.
4. RAKENDUSSÄTTED

4.1. Tunnistada kehtetuks Narva Linnavalitsuse 28.05.2003 korraldus nr 408-k „Linnavara kasutamise lepingu sõlmimine”.

4.2. Narva Linnavalitsuse Linnavara- ja Majandusametil teha korraldus teatavaks SA-le NARVA HAIGLA.
4.3. Korraldus jõustub seadusega sätestatud korras.

4.4. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

